ดอลล์ผันผวน หลังกรีซบรรลุข้อตกลง-จีนลดค่าเงินหยวน
ดอลลาร์สหรัฐเคลื่อนไหวในทิศทางแตกต่างกันเมื่อเทียบสกุลเงินหลักต่างๆเมื่อคืนนี้ (11 ส.ค.) ภายหลังกรีซบรรลุข้อตกลงกับเจ้าหน้าที่และจีนประกาศลดค่าเงินหยวน
12 ส.ค. 2558

สำนักข่าวอินโฟเควสท์รายงานว่า ค่าเงินยูโรแข็งค่าขึ้นเมื่อเทียบดอลลาร์สหรัฐที่ระดับ 1.1035 ดอลลาร์ จาก 1.1019 ดอลลาร์ ขณะที่เงินปอนด์อ่อนค่าลงเมื่อเทียบดอลลาร์สหรัฐที่ระดับ 1.5564 ดอลลาร์ จาก 1.5601 ดอลลาร์
ค่าเงินดอลลาร์ปรับตัวขึ้นเทียบสกุลเงินเยนที่ 125.15 เยน จากระดับ 124.61 เยน แข็งค่าขึ้นเมื่อเทียบฟรังก์สวิสที่ 0.9892 ฟรังก์ จากระดับ 0.9836 ฟรังก์ และแข็งค่าขึ้นเมื่อเทียบดอลลาร์แคนาดาที่ 1.3124 ดอลลาร์แคนาดา จาก 1.3001 ดอลลาร์แคนาดา ขณะที่ค่าเงินดอลลาร์ออสเตรเลียปรับตัวลงเมื่อเทียบดอลลาร์สหรัฐที่ 0.7291 ดอลลาร์สหรัฐ จาก 0.7410 ดอลลาร์สหรัฐ
ทั้งนี้ เจ้าหน้าที่กระทรวงการคลังกรีซเปิดเผยว่า กรีซและบรรดาเจ้าหนี้ได้บรรลุข้อตกลงเงินช่วยเหลือแล้วเมื่อวานนี้ ข้อตกลงเงินช่วยเหลือมูลค่าหลายพันล้านยูโรดังกล่าวจะทำให้กรีซสามารถเป็นสมาชิกของยูโรโซนต่อไป และจะช่วยให้กรีซรอดพ้นจากภาวะล้มละลาย
ขณะเดียวกันเมื่อวานนี้ ธนาคารกลางจีนประกาศลดค่าเงินหยวน ซึ่งส่งผลให้ค่ากลางของเงินหยวนร่วงลง 1.9% เมื่อเทียบกับดอลลาร์ ธนาคารกลางจีนระบุว่า ทางธนาคารได้ตัดสินใจปรับปรุงระบบการกำหนดอัตราค่ากลางสกุลเงิน เพื่อให้อัตราแลกเปลี่ยนสกุลเงินหยวนเมื่อเทียบกับดอลลาร์สหรัฐสามารถสะท้อนสถานการณ์ในตลาดได้ดียิ่งขึ้น